Рафаел Алберти
Добрият ангел

Превод от испански: Ралица Маркова, 2008

chitanka.info

Дълбоко във сърцето се отварят

широките и дълги коридори,

които всмукват всичките морета.

Прозорци,

които всички улици огряват.

Фенери,

които всички кули приближават.

Опразнените градове далечни

внезапно се заселват. И без релси

повредените влакове отново

потеглят.

Вълните носят корабокрушенци.

И светлината във вода се мокри.

Камбани!

Сега по-бързо въздухът върти се.

Светът, макар че свят си все остава,

днес във ръката на едно момиче

се вмества.

Камбани!

От небесата слезе един ангел.

(Из стихосбирката „За ангелите“, 1929)

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.